送人
作者：李咸用
朝代：唐

paragraphs: 少皥開宮行帝業，無刃金風剪紅葉。
雁別邊沙入暖雲，蛩辭敗草鳴香閤。
有客爲儒二十霜，酣歌郢雪時飄揚。
不甘長在諸生下，束書攜劒離家鄉。
利爪韝上鷹，雄文霧中豹。
可堪長與烏鳶噪，是宜摩碧漢以遐飛。
出南山而遠蹈，況今大朝公道。
天子文明，團團月樹懸青青。
燕中有馬如龍行，不換黃金無駿名。
荆山有玉猶在璞，未遇良工虛擲鵲。
一壺清酒酌離情，休向嵩中隨雀躍。